text: বরিশালে করোনা ইউনিটে নারীর মৃত্যু | BD24Live.com
  প্রকাশিত: ১০:১৯ পূর্বাহ্ণ, ২৯ মার্চ ২০২০
  বরিশাল শের-ই-বাংলা মেডিকেল কলেজ হাসপাতালের করোনা ইউনিটে এক নারীর মৃত্যু হয়েছে। শনিবার (২৮ মার্চ) রাতে তিনি মারা যান। মৃত্যুর সময় সেই নারীর বয়স ছিল আনুমানিক ৪৫ বছর। হাসপাতালের পরিচালক মো. বাকির হোসেন আজ রোববার (২৯ মার্চ) সকালে ওই নারীর মৃত্যুর খবরটি গণমাধ্যমকে নিশ্চিত করেন।
  তিনি বলেন, 'ওই নারীর ডায়াবেটিস ও উচ্চ রক্তচাপ ছিল। কয়েক দিন আগে তিনি ডায়রিয়ায় আক্রান্ত হয়ে বরিশাল সদর হাসপতালে চার দিন চিকিৎসাধীন ছিলেন। চিকিৎসা শেষে গত বৃহস্পতিবার তিনি বাড়ি ফিরে যান। তবে শুক্রবার থেকে তাঁর হালকা কাশি ও শ্বাসকষ্ট ছিল।'
  হাসপাতাল সূত্র জানায়, গতকাল রাত পৌনে ১২টার দিকে ওই নারীকে শের-ই-বাংলা মেডিকেল কলেজ হাসপাতালের জরুরি বিভাগে নিয়ে আসা হয়। তখন তাঁর শ্বাসকষ্ট হচ্ছিল। রোগীর স্বজনদের কাছে উপসর্গের ইতিহাস শুনে তাঁকে হাসপাতালের করোনা ইউনিটে পাঠানো হয়। করোনা ইউনিটে নেওয়ার পথেই তিনি মারা যান। পরে সেখানকার কর্তব্যরত চিকিৎসক তাঁকে মৃত ঘোষণা করেন। রাতেই স্বজনেরা তাঁর লাশ নিয়ে যান। হাসপাতালের পরিচালক বাকির হোসেন বলেন, 'ওই নারীর কোনো স্বজন বিদেশ থেকে আসেননি কিংবা তিনিও বরিশালের বাইরে কোথাও যাননি।'